ທ່ານນາງປະທານສະພາແຫ່ງຊາດຫງວຽນທິກີມເງິນເຂົ້າຮ່ວມພິທີອາໄລຫາຜູ້ນຳກູບາFidelCastro
ທ່ານນາງປະທານສະພາແຫ່ງຊາດ ຫງວຽນທິກີມເງິນ
ເຂົ້າຮ່ວມພິທີອາໄລຫາຜູ້ນຳ ກູບາ FidelCastro
ເວລາ 19 ໂມງ 00 ຂອງວັນທີ 29/11 ຕາມເວລາທ້ອງຖິ່ນຢູ່ສະໜາມຫລວງປະຕິວັດ, ນະຄອນຫລວງ La Habana ປະເທດ ກູບາ ໄດ້ດຳເນີນພິທີອາໄລຫາຜູ້ນຳ Fidel Castro Ruz. ມີຄະນະການນຳບັນດາປະເທດ, ຕາງໜ້າອົງການຈັດຕັ້ງສາກົນ ແລະ ພາກພື້ນປະມານ 60 ຄະນະ, ບຸກຄົນດີເລີດໃນໂລກຫລາຍຄົນ ແລະ ປະຊາຊົນນັບລ້ານຄົນໄດ້ໄປສະໜາມຫລວງປະຕິວັດເພື່ອເຂົ້າຮ່ວມພິທີອາໄລຫາຜູ້ນຳຍິ່ງໃຫຍ່ຂອງປະຊາຊົນ ກູບາ, ເປັນເພື່ອນຜູ້ສະໜິດສະໜົມຂອງຂະບວນການກອມມູນິດ. ກ່າວຄຳເຫັນທີ່ພິທີອາໄລຫາ, ທ່ານນາງປະທານສະພາແຫ່ງຊາດ ຫວຽດນາມ ຫງວຽນທິກີມເງິນ ອີກເທື່ອໜຶ່ງໄດ້ສະແດງຄວາມໂສກເສົ້າເສຍດາຍ ແລະ ແບ່ງເບົາຄວາມເສົ້າສະຫຼົດໃຈມາຍັງການນຳ, ປະຊາຊົນ ກູບາ ອ້າຍນ້ອງ ແລະ ພິເສດແມ່ນຄອບຄົວຂອງສະຫາຍ Fidel Castro Ruz. ທ່ານນາງ ຫງວຽນທິກີມເງິນ ກ່າວວ່າ:
“ສະຫາຍ Fidel Castro Ruz ເຖິງແກ່ມໍລະນະກຳ, ພັກກອມມູນິດ ກູບາ, ລັດ ແລະ ປຊາຊົນ ກູບາ ອ້າຍນ້ອງ ໄດ້ສູນເສຍຜູ້ນຳປະຫວັດສາດ ແລະ ເທບນິຍາຍ. ຂະບວນການກອມມູນິດ ແລະ ການປະຕິວັດສາກົນໄດ້ສູນເສຍຜູ້ນຳທີ່ອົງອາດກ້າຫານ ແລະ ມີປະສົບການ. ພັກກອມມູນິດ, ລັດ ແລະ ປະຊາຊົນ ຫວຽດນາມ ໄດ້ສູນເສຍຜູ້ທີ່ເປັນສະຫາຍ, ອ້າຍນ້ອງຮ່ວມກັນສູ້ຮົບທີ່ສະໜິດສະໜົມ ແລະ ຮັກແພງທີ່ສຸດ ”.
ປະຊາຊົນ ຫວຽດນາມ ຍາມໃດກໍ່ໄດ້ຝັງເລິກໃນດວງໃຈຄຳເວົ້າຂອງສະຫາຍ Fidel Castro Ruz ວ່າ: “ເພື່ອ ຫວຽດນາມ, ກູບາ ພ້ອມແລ້ວທີ່ຈະອຸທິດເລືອດເນື້ອຂອງຕົນ”. ຊາວ ຫວຽດນາມ ຢືນຢັນອີກເທື່ອໜຶ່ງ ນ້ຳໃຈສາມັກຄີຕໍ່ສູ້ຢຶດໝັ້ນຄວາມສະເໝີຕົ້ນສະເໝີປາຍກັບບັນດານັກກອມມູນິດ ແລະ ປະຊາຊົນ ກູບາ ອ້າຍນ້ອງ.
ກ່ອນໜ໊ານັ້ນ, ໃນຕອນບ່າຍຂອງວັນດຽວກັນ, ທ່ານນາງ ຫງວຽນທິກີມເງິນໄດ້ພົບປະກັບປະທານສະພາແຫ່ງຊາດກູບາ Lazo, ແລະ ປະທານສະພາດູມາແຫ່ງຊາດລັດເຊຍ Volodin ເນື່ອງໃນໂອກາດໄປກູບາເຂົ້າຮ່ວມພິທີສົບທ່ານFidel Castro Ruz
(ແຫຼ່ງຄັດຈາກ VOV)